Papersnake/gushiwen huggingface dataset:
次韵答俞原举五首 其五
董纪（明代）

对月有怀多好句，胜如春草梦西堂。予人然诺千金重，到手缄书一尺长。

鹤吊机云迷故宅，燕寻王谢失雕梁。都缘十载兴亡恨，诗后殷勤并寄将。
次长卿韵
丘葵（宋代）

秋尽始相见，宵残即语离。
将归悲宋玉，不饮愧袁丝。
送远意未惬，思家兴颇随。
可怜镜山夜，未与小盘期。
夜宿武陵南山怀张鸣玉
章珍（明代）

越客夜向山中宿，风动竹枝鸣佩玉。揽衣起坐不见人，江上月明江水绿。
兰溪舟中
真山民（宋代）

一舸下中流。西风两岸秋。
橹声摇客梦，帆影挂离愁。
落日鱼蝦市，第烟芦荻洲。
篙人夜相语，明发又严州。
扣舷歌 其一
黄子野（唐代）

早潮初上海门开，漠漠彤云雪作堆。一百六峰都掩尽，不知何处有僧来。
偈颂二百零五首
释正觉（宋代）

却请和尚道，三世诸佛也靠倒。
释迦师，净名老，
毗耶摩竭心相照。倦鹤夜移巢，
灵蛇寒入草，正偏转侧兮妙圆兼到。
鹊
徐寅（唐代）

神化难源瑞即开，
雕陵毛羽出尘埃。
香闺报喜行人至，
碧汉填河织女回。
明月解随乌绕树，
青铜宁愧雀为台。
琼枝翠叶庭前植，
从待翩翩去又来。
湖口邂逅张伯丰同行
刘过（宋代）

万里无人独自行，得君逆旅尉东征。
聊同骑马相先后，共作诗词迭唱赓。
仆向洞庭和雪渡，船从湖口带冰撑。
明年袍绿荆州去，遇有西人好寄声。
题李渎山居玉潭（一作玉潭山居）
张祜（唐代）

古树千年色，苍崖百尺阴。发寒泉气静，神骇玉光沉。

上穴青冥小，中连碧海深。何当烟月下，一听夜龙吟。
早炊杨家塘
杨万里（宋代）

枯树藤为叶，遥峰石作鬟。
如何每行路，不劝自加餐？
浙界残零处，江东咫尺间。
炊烟恋茅店，飞出却飞还。
忆龙门高逸人
林鸿（明代）

浮亭露饮玉樽空，千里心期此夕同。
海路想经春草绿，越吟愁对夜灯红。
他山花发莺啼后，别墅春归积雨中。
圣代祇今无隐逸，不应多病卧孤蓬。
絮被
晁说之（宋代）

絮被蒙头晓日高，厌闻处处杀官曹。
古人言尽致御术，今日兴言盗是招。
文公书厨·匪金满嬴
陈普（宋代）

人皆爱子孙，贻遗无不至。
苟无深远心，率以害为利。
韦贤未知道，不贵满嬴金。
欲永金张业，但传周孔心。
别崔法曹
戴叔伦（唐代）

欲作别离西入秦，芝田枣径往来频。

东湖此夕更留醉，逢著庐山学道人。
送道柔与其重北上
杨维坤（清代）

与君耕研春复春，掉臂结客游重闉。前年花发同就道，今年鹏重难为邻。

五战棘闱屡蹭蹬，两番京邸潜悲辛。饥鹰折翼向人叫，老马伏枥安能驯。

惟君干镆焰如电，康庄赠策雷与陈。攫空蛟龙不可测，下笔风雨诚有神。

苏黄妙手世谁似，伊洛的派师传真。儒者气象郁年少，谪仙标格疑前身。

燕山紫桂逼天阙，努力秋风探月窟。市屠壮夫傥问君，道坤今卧南山云。
好学斋为边给事作
金幼孜（明代）

伊人慕先哲，积学恒孜孜。好问不自己，舜尹乃吾师。

於焉烛万理，于以释众疑。虚心如不足，谦抑恒自持。

力行期远到，贤圣固可希。勖哉企前轨，庶以慰所思。
过甓社诸湖，进退格，东西长七十里，南北阔
杨万里（宋代）

为爱淮中掌似平，忽逢巨浸却心惊。
怪来万顷不生浪，冻合五湖都是冰。
碧玉湖宽容我到，白银地滑没人行。
兹游只道清无价，清杀诗翁老不胜。
和谢安国韵
王炎（宋代）

虎豹嗔人上九关，不妨拄笏看云山。
家声元是封胡后，人物还如晋宋间。
解组闻公真有意，折腰顾我亦可颜。
故园无地开三径，敢说归耕是等閒。
琐窗寒
张炎（宋代）

绝响矣。余悼之玉笥山，所谓长歌之哀，过于痛哭。

断碧分山，空帘剩月，故人天外。香留酒殢。蝴蝶一生花里。想如今、醉魂未醒，夜台梦语秋声碎。自中仙去后，词笺赋笔，便无清致。

都是。凄凉意。怅玉笥埋云，锦袍归水。形容憔悴。料应也、孤吟山鬼。那知人、弹折素弦，黄金铸出相思泪。但柳枝、门掩枯阴，候蛩愁暗苇。
次段吉甫助教春日怀江南韵
乃贤（元代）

花底开尊待月圆，罗衫半浥酒痕鲜。一年湖上春如梦，二月江南水似天。

修禊每怀王逸少，听歌却忆李龟年。卜邻拟住吴山下，杨柳桥边舣画船。
读豫章集成柏梁体
陈棣（宋代）

元祐升平超治古，诞布人文化寰宇。道山翰苑郡仙处，一代文章继周鲁。

斯道盟寒谁是主，眉山二老文章虎。眉山鉴裁高难与，网罗九万抟风羽。

晁张超然鸿鹄举，秦郎继作翘翘楚。馀子纷纷谩旁午，韩门籍湜何须数。

豫章诗律加严苦，洗空万古尘凡语。后来鲜俪前无伍，真是江西第一祖。

锦绣陆离缠肺腑，宝唾珠玑终日吐。兔颖烟煤骤如雨，混然天成绝斤斧。

骚经抑怨知何补，白雪阳春空媚妩。囊括鲍谢包徐庾，下视谪仙平揖甫。

近时作者宗燕许，入社投名仰成矩。残膏剩馥争探取，派别枝分已难禦。

专党同门伐异户，陈言糟粕弃如土。宗门不绝仅如缕，究竟畴能踵前武。

遗编璀璨琼瑶谱，八珍间列罗樽俎。诵之琅琅中宫吕，心清何止头风愈。

古人纯全嗟莫睹，徒味篇章想簪组。铺张盛美誇才谞，自笑雷门持布鼓。
送外遵朝谕游历日本美利加等国 其一
李端临（清代）

片帆飞去海山秋，好向扶桑作壮游。七万鹏抟真快事，天风吹送转星球。
和江和仲司理喜雨
王之道（宋代）

朝来虹影散青红，旱气旋随夜雨空。
颃颉竞看飞石燕，蠉蠕应快洗桃虫。
旧闻人说天心解，今见时和岁事丰。
五谷穰穰无几日，敢将豚酒谢穹窿。
好事近（同前）
王炎（宋代）

时节近元宵，天意人情都好。烟柳露桃枝上，觉今年春早。

遏云一曲凤将雏，疑是在蓬岛。玉笋扶杯潋滟，愿黑头难老。
送李仲益赴濠梁司户
李之仪（宋代）

烱然五府不受尘，深山大泽猛虎蹲。豫章千尺若可抉，沧溟万虎疑平吞。

秋天一鹗祢正平，人物南州庞士元。莫咏濠梁好风月，当知猿臂出吾门。
洛下园池
邵雍（宋代）

洛下园池不闭门，洞天休用别寻春。
纵游只却输闲客，遍入何尝问主人。
更小亭栏花自好，侭荒台榭景才真。
虚名误了无涯事，未必虚名总到身。
调古
严粲（宋代）

调古人能听，眉长世共妍。家山夕阳外，心事落鸥边。

弟妹知何在，风尘祗自怜。孤灯照危坐，不是少林禅。
青衫湿 记湖上弹琴之会
曹溶（明代）

流苏尽日垂珠箔，门外紫苔斑。唤茶鹦鹉，金笼前后，徐露青鬟。

自怜纤指，大家风调，写尽幽閒。绣台深挂，拨残香兽，一片寒山。
九月一日游乌石
邱云霄（明代）

独抱瑶琴乌石台，傍岩青菊未全开。重阳此去只九日，为客今登是再来。

海上楼台看蜃起，云边山树逐江回。自怜短褐犹千里，何处砧声晚更催。
贺殷游二舍人入翰林、江给事拜中丞
徐铉（宋代）

清晨待漏独徘徊，霄汉悬心不易裁。阁老深严归翰苑，

夕郎威望拜霜台。青绫对覆蓬壶晚，赤棒前驱道路开。

犹有西垣厅记在，莫忘同草紫泥来。
菩萨蛮（定空赏梅）
毛滂（宋代）

含章檐下眉如月。融酥和粉描疏雪。桃杏莫争春。凌风台畔人。

如今千万树。零乱孤村雨。和雨滴瑶觞。归来肌骨香。
道见蓼花
范成大（宋代）

秋风袅袅露华鲜，去岁如今刺钓船。
歙县门西见红蓼，此身曾在白鸥前。
赪桐花
方岳（宋代）

厥草惟夭簇绛缯，猩红初滴尚火蒸。
西风坐阅芙蓉老，合是药中耐久朋。
风恶偶成二首
周弼（宋代）

三日要行还止住，冷沙寒水暗消春。
一千四百芜湖路，怨雨愁风多少人。
晖仲惠梅花数枝
韩元吉（宋代）

霜余不用怨年华，已有寒梅一两花。
眼冷故知春意动，瓦瓶终日看横斜。
韩干明皇试马图
弘历（清代）

乌云一朵簇银蹄，画肉还看世鲜齐。底识明皇亲试马，宣和馀得瘦金题。
送黄监税之官沙县
韩淲（宋代）

国家右文时，子可谓不遇。相从今几年，犹记弄章句。

神州久陆沉，赤子欲谁诉。隆兴淳熙初，几载驾戎辂。

主圣难其臣，后来忽多故。方今恢天运，子复策仕路。

惜乎视征榷，韬略未阔步。男子志四方，周王亦一怒。

惨别无它言，闽山眇回互。
见三山翁插山茶花一朵二首
苏泂（宋代）

故里归来一幅巾，庙堂谁记此祠臣。
却将笔下黄麻意，自语山中白发人。
咏美人梅花对镜二首
柳应芳（明代）

香奁妆欲罢，移照梅花前。
徘徊两孤影，抵死镜中怜。
贻妄怒
梅尧臣（宋代）

饮食无远近，所美贵甘{左车右耍}。
南方食虾蟆，密捕向清畎。
齿咀口且讳，闻语辄忿喘。
此物何丑恶，犹胜螺蛳蚬。
西蜀亦取之，水田名谷犬。
彼士不为惭，吴人休独愐。
岂须若中州，牛羊烹大脔。
二十八日同临湘尉曹吕益卿登岳阳楼
赵蕃（宋代）

草没重湖路，帆孤一叶舟。
飘风来复断，冻雨落还收。
游目穷天末，题诗欠笔头。
登临有如此，好在岳阳楼。
浣溪沙（侑刘恭父别酒）
张孝祥（宋代）

射策金门记昔年。又交藩翰入陶甄。不妨衣钵再三传。

粉泪但能添楚竹，罗巾谁解击吴船。捧杯犹愿小留连。
赵制使宴吴宣参致语口号
方岳（宋代）

二老风襟了不群，笑谈自可却尘氛。
词臣旧奏平淮颂，里老今传谕蜀文。
吴国隐然如一敌，赵边足以张三军。
英辞整顿乾坤酒，捷羽飞来共策勲。
登灵岩
曹仁虎（清代）

溪回停兰桡，一径破苍霭。层峰隐孤云，断涧流浅濑。

行行不辞劳，空翠落衣袂。林昏夜烟微，路仄崖石碍。

回看径转幽，远瞩情逾快。嵌空出招提，铃铎语天外。

萧条掩石门，寂历到香界。客来息烦襟，散发对清籁。

凭高俯湖光，波涛势交会。遥山七十二，罗列青如黛。

烟岚入空濛，朝暮各殊态。缅惟馆娃人，事去逾千载。

香径寒流清，屟廊荒草废。夕霏送残阳，峰巅变明晦。

萧萧闻松篁，隐隐动梵呗。支筇随归樵，苍茫发长慨。
贺人移学东轩
朱淑真（宋代）

旷轩潇洒正东偏，屏弃嚣尘聚简编。
美璞莫辞雕作器，涓流终见积成渊。
谢班难继予惭甚，颜盂堪希子勉旃。
鸿鹄羽丁当养就，飞腾早晚看冲天。
辰阳舟次蒋春岩观察绍宗 其十
黄本骥（清代）

一枕羲皇稳卧身，饥驱频逐五溪人。碧萝深处啼山鬼，铜鼓声中赛水神。

对镜始惊须发改，衔杯方觉友朋真。故园此日花无赖，扫径应添几许尘。
日光岩
章甫（宋代）

山庄禅院水云乡，买渡登临踏上方。拍岸有声凌万顷，因风无定转千航。

露华浸石寒秋浦，岛势回潮送夕阳。柔橹摇归移洞去，隔江烟树半苍茫。
和小君游灵隐寺
李弥逊（宋代）

俗子丛中暂拨忙，团蒲中夜款禅房。
澜头岩穴仙都邃，石上轩禅佛土香。
宿雨生秋醒客梦，霁云回日借山光。
归涂芳物酬佳兴，白菊丹枫试晚妆。
长相思·长相思
晏几道（宋代）

长相思，长相思。若问相思甚了期，除非相见时。
长相思，长相思。欲把相思说似谁，浅情人不知。
喜西征报捷
卢龙云（明代）

几日西风急，风前送好音。西陲今已晏，大慑远人心。

蠢伊匪族类，豺虎而冠衿。豢养胡为者，反以助骄淫。

重关抱深箐，高垒倚层岑。兴言抗上国，宁知效献琛。

天子赫斯怒，流毒恐渐深。授钺开专阃，飞刍集羽林。

去年兴薄伐，行役至于今。摧坚纷冒石，执锐赴悬金。

哀猿听凄断，毒雾触阴森。暑雨无咨怨，从军但壮吟。

嗟彼辙中鳞，终焉归釜鬵。王师幸无敌，馀凶总馘擒。

一方久涂炭，若旱忽沾霖。还家悲喜集，月下再闻砧。

辕门将振旅，恩赉普颁临。献俘行赴阙，欢颂侈缨簪。

从兹遍柔远，无为用伐侵。垂衣受重译，薰风乐舜琴。
寄云水禅师
文兴（宋代）

百丈传衣后，栖心近沃洲。
道高归毳侣，名重达凝旒。
对话千峰雪，安禅万木秋。
仍闻有新偈，时向四方流。
柳林词四首 其三
揭祐民（元代）

穹林熊豕驱若驯，五豝一发方肥春。封狐狡兔不足论，麝香女麋当美珍，偶获慎勿伤麒麟。
述怀二十首 其十八
何栻（清代）

生男底事祝桑弧，天下安能用腐儒。衣缝欲弸慈母线，鼎供思乞大官厨。

可怜北郭无私粟，苦忆南山有旧庐。梦想买田储菽水，俸钱难足况求馀。
合流曹光道惠钜李知其炎酷中有此味
梅尧臣（宋代）

颖傍成蹊李，其实小于拳。谁知皴枝瘦，生此绀玉鲜。

摘以筠梢笼，沉以石根泉。濛濛粉未落，粲粲叶犹连。

荫树咀甘液，安知有苦煎。报君惜兹乐，时咏逍遥篇。
句 其二十四
吴沆（宋代）

争屯未就云头合，结党欲成风势高。
和叔崇橘花韵二首
王柏（宋代）

清和景气已非春，午阴浓处延诗人。
一杯佳茗沃嘉话，粲然三礼羞蘩苹。
洞庭手植清香发，金粟银须照肤雪。
薰风十里漾芳思，万斛明珠剖胎月。
素华绿叶骚颂中，光生南国德横空。
朗吟受命不迁句，对花不饮无惭红。
连日筹小火轮船事起草数千言晤客数十辈自嘲兼示同人
曾广钧（清代）

章甫文身俗各安，苏仙化鹤必遭弹。要令筚路蓝缕国，一骋褰遭濡足观。

盲论烛槃同虱讼，人穿珠孔较蚁难。可怜伏案一蝉蜕，似为大官烹马肝。
山居即事四首 其二
吴融（唐代）

不傲南窗且采樵，乾松每带湿云烧。庖厨却得长兼味，三秀芝根五朮苗。
寓东阳
刘过（宋代）

不学老无似，艰难却饱谙。
还从陶靖节，来访杜征南。
意到羔蓴适，贫犹食荠甘。
惜无庐可卧。尚绕鹊枝三。
题寄巢
释崇岳（宋代）

巢穴通霄眼，尘劳无住主。
经行及坐卧，万古至于今。
极相思·题陈藏一水月梅扇
吴文英（宋代）

玉纤风透秋痕。凉与素怀分。乘鸾归后，生绡净翦，一片冰云。
心事孤山春梦在，到思量、犹断诗魂。水清月冷，香消影瘦，人立黄昏。
题赵仲穆山水二首
仇远（元代）

绿林红树石峥嵘，有客攜琴访友生。
今夜西轩风月好，殷勤为我鼓商声。
正旦
程通（明代）

璇玑悬斡有神功，一气潜回十日冬。宝历天颁春正月，车书云集大明宫。

三元令节三阳泰，万寿君王万福同。臣忝鸳班遥拜贺，佩声随步玉阶东。
扈从南郊纪事
林承芳（明代）

警跸遥闻夹道传，乘舆朝下九重天。礼成苍璧同周典，乐奏黄钟叶舜弦。

朔气渐随仙仗散，晴云高傍翠华悬。词臣此日叨簪笔，不数王褒扈从年。
送韩子文寺丞通判瀛州
梅尧臣（宋代）

常闻河间守，介直天下无。
选才才且殊，铁网收珊瑚。
珊瑚得亦难，铁网取亦劬。
况兹戎马郊，为贰维多谟。
新春度滹沲，冰上少驰驱。
木芙蓉
李公明（宋代）

孤芳照寒水，婉娩自幽闲。
万木碧无色，一花红独殷。
秋莲多绿子，晚槿亦朱颜。
却笑渊明宅，于今五柳残。
天庆道士何丹林作亭竹间方成予名之以秀野因留小诗
李弥逊（宋代）

斫竹通圭窦，开垣列画图。乾坤藏小有，日月近方壶。

树色云边断，山形地外孤。时来骋游目，更为剪繁芜。
偈颂一百六十九首 其一二一
释智朋（宋代）

齐进退，正纪纲。提向上事，建光明幢。
虚阁迎薰
王猷（南北朝）

孤阁凭虚纳晚凉，清樽遥对芰荷香。湘帘尽日宜高捲，迎取南薰一味长。
浔阳秋怀，赠许明府
白居易（唐代）

霜红二林叶，风白九江波。暝色投烟鸟，秋声带雨荷。

马闲无处投，门冷少人过。卤莽还乡梦，依稀望阙歌。

共思除醉外，无计奈愁何。试问陶家酒，新篘得几多。
含山驿中
王之道（宋代）

日暖风轻昼睡余，海棠娇褪玉肌肤。
杨花也似知人意，来趁飞红入座隅。
富溪八景富 其五 题贰守费翎毛图
李昌祺（明代）

紫髯别驾才气雄，好诗好画明且公。何人运思写动植，却使造化无全功。

琅玕欹斜竹交翠，锦绮烂熳桃争红。联翩羽族竞来集，机忘意适雌兼雄。

不闻清香哢啁唽，惟见细毳纷蒙茸。疾归奋翅斗轻快，闲宿敛翮俱从容。

艳葩可折禽可笼，韶光都在图画中。飞鸣宿食总人力，荣悴开落非天工。

方知世上有好手，笔端所至生春风。谛观此景似何处，高峰南北湖西东。

买花载酒听啼鸟，老矣未得来相从。
己夘新正二日沈仁甫自滇南寄新刻古乐府至中有所会拟作一首
顾清（明代）

金尊美酒思共传，朱弦玉琴思和弹。倾河赴海不复还，昆崙东下波湍湍。

忧来无端不可删，青灯照人愁夜寒。夜长漫漫殊未阑，高楼管弦声正驩。
菲饮泉和韵
喻良能（宋代）

不觉当年室与宫，菲泉犹得想遗风。
至今美食鲜衣者，不敢缘窥绿净中。
刘定余先生园亭植杏以肖杏坛招饮花前贶诗扇赋谢四首 其四
曹于汴（明代）

宴罢七人起，篮舆遍插枝。顿令鹾海坞，恍步上林时。

一色色无间，众香香更奇。愿凭风九万，布散满天涯。
和张舍人夜直中书，寄吏部刘员外
韦应物（唐代）

西垣草诏罢，南宫忆上才。月临兰殿出，凉自凤池来。

松桂生丹禁，鸳鹭集云台。托身各有所，相望徒徘徊。
挽黄循斋
阳枋（宋代）

忆昔论文友，如今舐鼎仙。
周经谈正印，易学话真传。
一乐堂中语，三生石上缘。
莲峰望昆岳，惆怅白云连。
句
晏殊（宋代）

甘泉柳苑秋风急，却为流萤下诏书。
上政府五首
郭印（宋代）

起家白屋忝为郎，俯视同侪道亦光。
已幸十年纡赤绂，犹期一日坐黄堂。
纷纷奔竞真成笑，兀兀蠢愚但守常。
不是坤舆能厚载，敢干斧锧献猖狂。
蜀选人嘲韩昭
佚名（唐代）

嘉眉邛蜀，侍郎骨肉。
导江青城，侍郎情亲。
果阆二州，侍郎自留。
巴蓬集壁，侍郎不识。
画堂春 纳凉
钱启缯（清代）

好风冉冉藕花香。流萤飞去还藏。花边月影水边光。

行到池塘。

一曲瑶琴人倦，三更玉漏宵长。梧桐露滴趁秋凉，检点诗囊。
寄叔宜弟
彭汝砺（宋代）

春风随意自东西，可爱初春燕子飞。池外墙头花好在，会应留著待君归。
伯父《送先人下第归蜀》诗云︰人稀野店休安
苏轼（宋代）

我坐名过实，讙哗自招损。
汝幸无人知，莫厌家山稳。
和敦复留题池州弄水序
郭祥正（宋代）

我寄江南隐，数为弄水游。读君弄水篇，感慨攀巢由。

赤脚踏云雨，投竿玩汀洲。鸥鸟不见猜，飞舞相应酬。

谁倾百斛珠，跳踯无复收。一发海客秘，烂副贫家求。

李杜缩光焰，王谢惭风流。开卷起予兴，飘欲乘桴浮。

如观秋浦图，晚景入两眸。爱之不能舍，饥鱼适吞钩。

尝置几案间，出没窥岩幽。一别几何时，岁月已十周。

迹滞若匣剑，绣涩不可抽。何当随君车，吟哦与君侔。
梅月吟
姚宋佐（宋代）

梅花得月太清生，月得梅花越样明。
梅月萧疏两奇绝，有人踏月绕花行。
醉花阴·五老峰，集白石句
陈家庆（清代）

略彴双溪人不渡。暗绕青青路。都沁绿筠枝，雾鬓风鬟，梦与秋相遇。

回首诸峰天欲暮。抱幽怀无语。凉观酒初醒，象笔鸾笺，惆怅谁能赋。
空山吟十咏有序 其八 金粟洞
王渐逵（明代）

帽峰原是小瀛洲，金粟相传玉洞留。逢着紫霄烦一问，化书何事属齐丘。
次史良夫寄题云岫
刘过（宋代）

轻烟薄雾任渠行，幽壑深崖款我生。
变化不知天地阔，行藏只要日星明。
肯同苍狗移常熟，每为鸣鸠放好情。
便趁风雷助滂沛，人间匕筹不须惊。
程子山侍讲自靖州贬所归相会于武陵怪余颜鬓未改作四绝句示之 其二
王庭圭（宋代）

问我何年谪夜郎，尚馀疏发未成霜。梦朝玉帝窥香案，偷得神仙不死方。
乡居
陆游（宋代）

客问乡居事，久居君自知。
度桥徵士悔，过社旅人悲。
社散家分肉，农闲众筑陂。
墙东新洗竹，我亦补藩篱。
连雨独饮偶书四首 其一
赵蕃（宋代）

缘山灌木长，绕舍芳草积。敢希陶渊明，自谓张仲蔚。

出门无所诣，闭户聊自得。简编或倦𠙆，壶觞恣酣适。
【双调】乔牌儿_世途人易老
马致远（元代）

世途人易老，幻化自空闹。蜂衙蚁阵黄粮觉，人间归去好。
【锦上花】选甚谁低谁高，谁强谁弱。则不如开放柴扉，打下浊醪。山展屏风，列一周遭，花不知名，分外娇。
【幺】磁鸥喜潋艳，听水任低高，偃仰在藤床上，醉魂漂渺。啼鸟惊回，叽叽淘淘；窗外三竿，红日未高。
【清江引】都想着吃登登马头前挑着照道，闹炒炒昏鸦噪，点点铜壶催，氵急氵急残星落，立在紫微垣天未晓。
【碧玉箫】便有敕牒官诰，则是银汉鹊成桥，便有钞堆金窑，似梁间燕营巢。为甚石崇睡不着，陈抟常睡着，被那转世宝，隔断长生道。恁若肯抄，摆着手先亚以。
【歇指煞】千钟苟窃人之好，一瓢知足天之道，有那等愚浊尽教，尽教向愚海内钻、红尘中聚、白身里跳。争如俺拂袖归，掀髯笑。恁头见三径边渊明醉倒，怕不恁北阙利名多，我道俺东篱下是非少。
送胡德辉礼部知严州先还毗陵待阙
张扩（宋代）

识君大梁城，才逸骥千里。相从十年后，志节老弥厉。

石渠浩图史，万事问伯始。为郎初未伸，请郡聊自试。

连朝风雨恶，春日尚馀几。故山窗户接，卮酒庭闱喜。

离别不足云，得诗倘频寄。
颂证道歌·证道歌
释印肃（宋代）

默时说，说时默，
佛祖妙机无法则。除非亲到此门中，
棒头取正参方客。
次韵逊敏斋主人落花四首 其二
陈宝琛（清代）

冶蜂痴蝶太猖狂，不替灵修惜众芳。本意阴晴容养艳，那知风雨趣收场。

昨宵秉烛犹张乐，别院飞英已命觞。油幕綵幡竟何用？空枝斜日百回肠。
秋日出郊
曹彦约（宋代）

早是清和便束装，只今庭叶报新凉。
山应险尽饶宽大，水欲平来尚激昂。
已服官常犹潦草。未纾民力要商量。
鲜于司马经行处，文物彬彬意绪长。
幽燕老将歌
罗万杰（明代）

曾共嫖姚擒可汗，至今刀暗血犹丹。壮心不逐年华尽，夜夜旄头拂剑看。
重到地藏院
严粲（宋代）

泥泞行良苦，青山且眼前。题诗如昨日，倒指已三年。

僧榻寒宵雨，渔村落照烟。薄游聊复尔，终拟老林泉。
菩萨蛮（赠舞姬）
毛滂（宋代）

当时学舞钧天部。惊鸿吹下江湖去。家住百花桥。何郎偏与娇。

杏梁尘拂面。牙板闻莺燕。劝客玉梨花。月侵钗燕斜。
先醉
元稹（唐代）

今日樽前败饮名，三杯未尽不能倾。

怪来花下长先醉，半是春风荡酒情。
平阳叹
孔武仲（宋代）

坏云如山压齐垒，六军颜色如灰死。
高郎元自解琵琶，万岁无愁作天子。
伯升何曾上青天，溅血遗痕芳草间。
长城万里自推仆，骏马只驮冯小怜。
奸臣百计为蟊贼，不但妖娥解倾国。
熊罢哮门蹙平阳，冯妃对镜妖栊妆。
死生契阔不相弃，双双刎颈长安市。
明月峡
葛胜仲（宋代）

李庇山记皮陆诗，纪述茶事真历历。枕流亭北池七里，万仞插天双石壁。

悬崖倒挂天银河，武敏尚存西楚迹。昔贤招寻多好事，例以姓字刊岩石。

青琼绿髓茶始生，报春鸟鸣山昼寂。茶民研膏柏黑粘，香焙凿山深二尺。

急程苞贡御帘开，宫娥进水倾寒碧。只今玉食岁不供，旧事独有山英识。

羁人水厄不厌数，耿耿不寐几通昔。他日重来觅旧题，应叹流年如矢激。
景德遂长老请赞
释月涧（宋代）

禅学全无拍盲，第一住山活计。竹篦三尺，怒发时鞭得虚空粉碎，编辟时拶得石人脑裂。

更有一般没思忖处，陈年破砂盆，却要向景德镇里重新烧出。

从头至尾数来，大元国里长老，烈烈挈挈无如你。
客至二首 其一
李梦阳（明代）

宛宛酒船至，依依小队过。亭于草玄近，溪比浣花多。

系马穿芳树，持杯向碧萝。更谋泉上饮，无遽促鸣珂。
摸鱼儿（又）
吴编修（宋代）

予何人、此何时节，驾言我欲行志。青原煮豆然萁后，谁豢龙蛇赤子。心为碎。宽底是、翻疑又怕严底是。吾方左计。冷眼别人看，畏首畏尾，身复尚余几。

陶元亮，自古真奇男子。督邮尚若人耳。秋凤一曲柴桑路，新秫炊香正美。黄鹄起。见说道、山光潭影皆欢喜。晴窗静倚。还我向来高，仙人羽客，别有一天地。
茅斋
陆游（宋代）

茆斋虽绝小，老子策新勋。硙落霏霏雪，炉生袅袅云。

心将鸥共远，巢与鹤中分。几许人间事，吾庐寂不闻。
颂古联珠
释了元（宋代）

尘中辩主眼分明，特地寻方更点睛。堪笑耆婆虽暝眩，至今南北绝人行。
庚辰九日陈崇来访说偈
释珍南州（宋代）

从上行不到处行，取步步登高。
从上说不到处说，取言言见谛。
白酒酿千家，黄花开满地。
噫嘻，陶渊明若知有今此世界，
终不执着东篱。
诉衷情（中秋不见月）
张孝祥（宋代）

晚烟斜日思悠悠。西北有高楼。十分准拟明月，还似去年游。

飞玉斝，卷琼钩。唤新愁。姮娥贪共，暮雨朝云，忘了中秋。
句 其七
蒋之奇（宋代）

贡水在东章在西，郁孤台与白云齐。
立秋日忆陈从训将至燕都
郭第（清代）

黄鸟忽飞过，窅然思故人。
不知千里外，若个酒杯频。
客路燕山晓，河桥御水滨。
焦山凝望处，梧叶下秋旻。
送周宣差除陕西廉访佥事
陆文圭（元代）

昔人比贵宦，绣锦以为衣。
当昼与夜行，故乡归不归。
每评会稽章，不及相州记。
公今往三秦，身是绣衣使。
玉衡直而平，宝瑟和而清。
当知九州外，生此千人英。
南人去勿悲，西人来勿喜。
明年当入观，垂绅佐天子。
颂古九十八首
释印肃（宋代）

直入孤峰意甚深，相逢道伴少知音。
无物堪比庞居士，分明解听没弦琴。
喜年家子毛秋岑
戴亨（清代）

昔别是何时，心悲安可论。归来重握手，欲语复何言。

商飙起庭树，萧萧落叶繁。萤火收夜光，椒榝已空园。

寒暄更代谢，荣悴变朝昏。亭亭松篁柯，青葱今尚存。

相对成一笑，相劝酒盈尊。
溪亭话别
周弼（宋代）

芳时谈古调，霅浦少人同。
化日桃花外，归船便隔春。
漫感
龚自珍（清代）

绝域从军计惘然，东南幽恨满词笺。
一箫一剑平生意，负尽狂名十五年。
题赵桐孙鸿爪集 其二
石中玉（清代）

《悼亡》潘岳赋，《忆弟》杜陵诗。百感逢秋集，孤吟有梦知。

陵公嗟落寞，病骨枕支离。余亦同枯寂，萧萧换鬓丝。
郊庙歌辞。享惠昭太子庙乐章。亚献终献
裴度（唐代）

重轮始发祥，齿胄方兴学。冥然升紫府，铿尔荐清乐。

奠斝致馨香，在庭纷羽籥.礼成神既醉，仿佛缑山鹤。
香林四首
陈与义（宋代）

绝爱公家花气新，一林清露百般春。
是中宴坐应容我，只恐微风唤起人。
再游云门山寺
李新（宋代）

筠马梯空正肉飞，山幽鸣鸟自声微。
地趋玉嶂新朝眼，岩织天花欲坠衣。
云木绸缪青羽葆，窦泉零落小珠现。
重来且与看华表，只恐无人识令威。
送莫内翰五首
释慧空（宋代）

一槌从使口如鼻，百炼谁知方入圆。
莫怪野人高索价，从来佛祖不曾传。
书合龙寺旧题后
赵蕃（宋代）

题诗客子鬓如银，壁上题诗墨尚新。
犬已久忘曾宿客，半山风铎似迎人。
张中丞殿落成
罗柔（明代）

天宝人豪浩气横，当年殉国死犹生。出奇漫折蒿为矢，制胜能令草作兵。

手抚疮痍还突阵，口含茶纸更登城。要知灵武迥銮日，半是睢阳金鼓声。
呈王平江二首 其二
赵蕃（宋代）

先生自词伯，举世孰诗人。纵不藏人善，惭无佳句新。

每怀青眼旧，应念白头贫。未弭沅湘楫，蒸湘复问津。
偈颂三十首
释印肃（宋代）

闲步游南陌，惟便野兴多。
傍花看蝶舞，近柳听莺歌。
出城访无党因宿斋馆
王安石（宋代）

关外寻君信马蹄，漫成诗句任天倪。
花枝到眼春相照，山色侵衣晚自迷。
今日笑谈还喜共，经年劳逸固难齐。
生涯零落归心懒，多谢殷懃杜宇啼。
病起据案无绪辄书二十五韵呈簿尉
虞俦（宋代）

只役来异乡，瘧鬼巧伺便。
寒热四五行，大小六七战。
初如蹈阴壑，赤身卧冰霰。
继若煽红炉，虐焰工煆炼。
先生但坚壁，高卧观物变。
谓我则忘吾，日舍其犹传。
童子更进药，先生强起嚥。
群鬼竞揶揄，医工何瞑眩。
忽然汗四出，心愧颜有靦。
须臾返清凉，轻健欲舞抃。
宁唯疏枕簟，便觉美肴膳。
气和疾自去，福至祸亦转。
我生多蹇剥，县尹剧卑贱。
王事有期程，私室敢安宴。
日出事还生，孤游无一援。
讼牒犹山积，愚拙费裁{左博去十右刂}。
催科正火急，日夕竢诃谴。
督邮顾小忍，斗米那可恋。
弹琴不复梦，据案敢告倦。
仇梅二友生，洒落邦之彦。
颇复相料理，何尝语游衍。
城南万荷花，浣溪锦一片。
凉生雨初过，香度风微扇。
碧筩亦易办，白堕傥可荐。
诗以代折简，辞兮非黄绢。
依韵和蔡枢密山药
王珪（宋代）

凤池春晚绿生烟，曾见高枝蔓正延。
常伴兔丝留我箧，几随竹叶泛君筵。
谁言御水传名久，须信睢园得地偏。
缠护灵根便亲植，一番新叶已森然。
过漷县望都门西山
杨士奇（明代）

东旭光芒起，西山紫翠分。驰心向凤阙，仰首见龙文。

旆影高低出，钟声远近闻。预将缨绂振，拟近玉炉薰。
寓言九首
王安石（宋代）

诜诜古之士，出必见礼乐。
群游与群饮，仁义待扬搉。
心疲歌舞荒，耳聒米盐浊。
所以後世贤，绝俗乃为学。
览姚合《极玄集》
贯休（唐代）

至览如日月，今时即古时。发如边草白，谁念射声□。

好鸟挨花落，清风出院迟。知音郭有道，始为一吟之。
咏史
陈普（宋代）

闵道飞翚拂若枝，东门看日浴咸池。生前有力移天地，死后无人予席帷。
乍归九首
刘克庄（宋代）

儿童娱膝下，母子话灯前。
却忆江湖上，家书动隔年。
问涂有日戏题郡圃
杨万里（宋代）

今年郡圃放游人，懊恼游人作挞春。
到得老夫来散策，乱吹花片摠成尘。
商量岁後牢关锁，拘管风光属病身。
造物嗔侬先遣去，遣侬侬去不须嗔。
旱中早起
葛绍体（宋代）

桔槹声里恨难平，似诉民劳彻上清。
料得为霖只今日，满天风露看云生。
十三砺十首 其六
郑思肖（宋代）

北荒腾黑阴，飞妖蚀汉日。阊阖九重门，老胡骑马入。

万世熙明殿，一朝鞑靼窟。江南荒野间，月黑鬼兵出。
拟明月皎夜光诗
陆机（魏晋）

岁暮凉风发。昊天肃明明。
招摇西北指。天汉东南倾。
朗月照闲房。蟋蟀吟户庭。
翻翻归雁集。嘒嘒寒蝉鸣。
畴昔同晏友。翰飞戾高冥。
服美改声听。居愉遗旧情。
织女无机杼。大梁不架楹。
墨梅
王冕（元代）

我家洗砚池头树，朵朵花开淡墨痕。(我家 一作：吾家；朵朵 一作：个个)
不要人夸好颜色，只留清气满乾坤。(好颜色 一作：颜色好)
春晴
李洪（宋代）

佳晴游侣赏秾华，免使纶巾雨垫纱。
苒苒芳塘遍春草，溶溶流水蘸桃花。
閒官尚许亲黄卷，学道安能佩紫霞。
多病无心与春竞，窗前静听晚蜂衙。
挽林推官内方孺人
刘克庄（宋代）

身畔无钗泽，何由葬礼奢。
明时选人妇，先帝近臣家。
白首持巾帨，青灯楫苎麻。
寺西同窆处，风日怆寒笳。
久雨有感二首 其一
梁栋（宋代）

冥云生八荒，骤雨忽然至。中宵揭屋破，漏湿无处避。

床床不得乾，僵立见憔悴。娇儿莫啼哭，少须待晴霁。
风流子·小楼帘不卷
方岳（宋代）

小楼帘不卷，花正闹、灯火竞春宵。想旧日何郎，飞金叵罗，三生杜牧，醉董娇饶。香尘路，云松鸾髻鬌，月衬马蹄骄。仿佛神仙，刘安鸡犬，分明富贵，子晋笙箫。人生行乐耳，君不见、迷楼春绿迢迢。二十四、经行处，旧月今桥。但索笑梅花，酒消新雪，纵情诗草，笔卷春潮。俯仰人间陈迹，莫惜金貂。
章献明肃皇太后恭谢太庙
佚名（隋代）

巍巍新庙，穆穆真皇。
德符二圣，仁洽万方。
联典咸秩，鸿笠用彰。
威灵如在，时思不忘。
减字木兰花 其一 用旧韵戏吴奉议
舒亶（宋代）

眉山敛额。往事追思空手拍。雁字频飞。生怕人来说著伊。

闲抛绣履。愁殢香衾浑不起。莫似扬州。只作寻常薄倖休。
寄怀筠心姊妹
王淑（清代）

迢递关河隔，天涯各一方。相思愁万斛，忆别泪千行。

迹已空兰愁，春还到海棠。病中消岁月，客里惜韶光。

北雁传书远，南云引领望。关心新节物，回首旧词场。

月落知情重，江流与梦长。卷帘人寂寂，极目倚回廊。
余徙松原泰和张秋泉代余督治八旬乃返酬以是诗 其一
罗洪先（明代）

横流居尽折，别业晚仍移。得遂庞公隐，深惭鲍叔知。

梓人挥凿处，圬者食功时。屋漏能无愧，将何报所期。
书磨崖碑后用山谷诗韵
杨季鸾（清代）

悬崖下俯潆洄溪，行人系艇寻残碑。乔松冻折已偃盖，老柳风动仍垂丝。

欲循石桥叩梵宇，试步沙岸询渔儿。潇水之北湘流西，此间漫郎昔所栖。

小臣一颂照万古，不秉忠义谁能为。镌书石壁字如斗，恨我不识颜太师。

双悬日月事可纪，付与大笔淋漓挥。当时赍册尚有理，何乃暮齿贻忧危。

与庆宫前子职废，山谷讽刺来题诗。宜阳一谪叹不返，剔藓剩读轩昂词。

长欲山灵护文字，毋使瞬与烟云随。临流踯躅不忍去，怀古更为前贤悲。
送浩侄成都学官
李石（宋代）

忆昔官博士，所得英俊多。
斥去典蜀学，蜀士烦搜罗。
二井转辘轳，犹能挹余波。
袍子白纷纷，有如镜重磨。
爱汝似二父，此地曾经过。
分职有十师，圣门严四科。
傥非一万卷，难取三百禾。
我有十咏诗，考古烦吟哦。
鼓钟乐高文，羽翼崇雄轲。
似闻礼殿柏，久矣寻斧柯。
古物天为惜，蒸薪鬼所呵。
堂堂公议地，岁月穷羲娥。
忍此恣横说，后来敢谁何。
我集四库书，琬琰藏洛河。
此外有石经，参酌正舛讹。
熟读懋汝学，师友相切嗟。
汝有屋三间，竹墅连松坡。
日夜望汝成，门户高嵯峨。
我贫自有道，一竿钓渔蓑。
后生问老子，守死山之阿。
西园赏菊
王恭（明代）

秋风萧瑟过重阳，黄菊花开酒正香。人世相逢须尽醉，牛山何必涕沾裳。
孝友堂诗
金幼孜（明代）

名家系绪出蓝田，阀阅重光属后贤。堂上慈亲娱好景，眼中诸季羡英年。

丛萱蔼蔼迎春秀，华萼辉辉向日妍。膝下每联鸿雁影，閒居时诵鹡鸰篇。

鸾回紫诰承恩宠，蚁泛琼觞介寿筵。綵服戏时情最洽，锦舆行处乐尤便。

幕中黄雀充庖美，泉里金鱼入馔鲜。冠盖久依双阙下，埙篪常奏百花前。

承家玉树遥相映，报国丹心祗自悬。顾问日聆天语近，追趋时听屦声传。

春官典礼仪文秩，晓殿崇班位望全。数载亲闱勤定省，几回使节任旬宣。

政怀喜惧心逾切，夙秉忠诚志益坚。书纪君陈垂往牒，诗陈张仲著遗编。

声华独继千年后，孝友真为百行先。拟述勋名昭盛美，迂疏愧乏笔如椽。
资寿牧长老请自赞
释广闻（宋代）

铁牛去住之机，狮子反掷之诀。毫芒略露，崖崩石裂。

无些子柔和，唯一味生灭。电光石火瞥转玄关，千圣顶头恣兴妖孽。
越中五咏
林概（宋代）

越绝烟光隐翠微，兰亭春色送行衣。
风清汉相鸣樵径，台古任行落钓矶。
绣被歌残人竟远，桃花源静客忘归。
凭君莫上秦山望，千古骊宫对夕晖。
出门
朱朴（明代）

扶杖出门行路难，雨深泥淖几时乾。空肠藜藿三年歉，病骨衣裳六月寒。

天子又闻颁凤诏，野人何敢负渔竿。故园桃李俱消歇，欲就邻家借竹看。
送刘元忠学士还南京
梅尧臣（宋代）

昔见相公登瀛洲，今见公子为校雠。
鲲鹏变化三十载，我生安得不白头。
君前拜恩父前庆，暂向南都乘顺流。
南都留守颇为喜，将吏入贺靴声遒。
酒舁银瓮羊脔炙，上下和煦移凉秋。
归来却上柳堤路，西风健马控花虬。
和金沙道中晚景
韦骧（宋代）

海燕飞如织，红花巧胜裁。春光随水去，野色向人来。

苇薄农家露，林疏古寺开。扁舟暂跧缩，旷望指层台。
华胥引（赋松花）
止禅师（宋代）

碧浮春盖，黄点秋旗，细芳泛月。露委残钗，烟梳高髻曾戏折。几度宿寄山房，□麹尘云屑。香入蜂须，蜜房风味应别。

篘酒浮汤，爱霏霏、粉黄清绝。嫩苞新子，凭谁香歌五粒。只怕东风吹尽，长萧萧黄发。独鹤归来，满庭零乱金雪。
望博克达山
成瑞（清代）

秋高月冷晓风斜，路近灵山望眼赊。叠巘浮青迷鸟道，三峰泻玉镇龙沙。

空潭碧蓄源头水，老树红酣雪后花。安待飞仙同举袂，登巅一览赤城霞。
董太史过吴门见访
皇甫汸（明代）

予告赋閒居，多情访敝庐。交因忘世减，礼觉候门疏。

酒伴芳林下，琴心苕水馀。还邛宁久滞，明主待相如。
题孤山图
钱选（宋代）

一童一鹤两相随，閒步梅边赋小诗。
疏影暗香真绝句，至今谁复继新辞。
和渔具十绝 其十 楫
牟巘（宋代）

即此是庾冰，醉棹舞波面。何似宫亭湖，为我觅如愿。
入石壁山
释契嵩（宋代）

身似浮云年似流，人间扰攘只宜休。老来已习青萝子，隐去应追白道猷。

填入乱山宁计路，定看落叶始知秋。他时谷口人相遇，莫问裁诗谢五侯。
偈二十二首 其一
释洵（宋代）

穷谷无人作上元，一灯历劫镇长存。诸人尽在光明里，看时不见暗昏昏。

灯笼与露柱相交，佛殿与三门斗额。留雪嶂横趍下海，九叠峰𨁝跳上天。
次韵德升颐轩诗五首 其三
葛胜仲（宋代）

造物机缄属小儿，懒从寒燠究端倪。绿阴昼寂孤花净，犹有黄鹂恰恰啼。
偈颂八十七首
释慧开（宋代）

灵山一会，泥团土块。
问讯烧香，和贓捉败。
挽分水柳溪何处士二首
方回（元代）

太学师名士，初逾志学年。
树蘐竭甘旨，肯室擅林泉。
盗踵兵戈起，家并里社全。
陈蕃旧悬榻，惜未致斯贤。
和程大卿游凤池院
陈襄（宋代）

白云深处一轩开，凤去也空折野梅。
山接九龙争夭矫，路盘千骑久徘徊。
烟岚翠入樽前滴，水石深从涧底来。
谁与忘机此栖息，笑看林鸟下生台。
挽徐若翁
林景熙（宋代）

化鹏有便风初积，栖鹏无端日已斜。
绝漠亦传垂死偈，故朝曾已劝忠家。
层霄梦断关山笛，深雪魂归院落花。
公论盖棺应自定，犹言遗德在东嘉。
宫中行乐词八首·其二
李白（唐代）

柳色黄金嫩，梨花白雪香。
玉楼巢翡翠，金殿锁鸳鸯。
选妓随雕辇，征歌出洞房。
宫中谁第一，飞燕在昭阳。
庖丁解牛刀
米芾（宋代）

庖丁解牛刀，无厚入有间。以此交世故，了不见后患。

奈何触褊心，忿气益滋蔓。是非错相干，恶成那及谏。

智者善持己，颇觉操修辨。此道固不远，可约可以散。

黄帝本斋心，斯民即晏粲。
挽南安钱知军佖
孙应时（宋代）

风雅犹家学，精明独吏师。
与人无轸域，於道不磷缁。
天理终堪信，乡评久更思，
见公虽已晚，恸哭为相知。
侍宴安乐公主新宅应制
武平一（唐代）

紫汉秦楼敞，黄山鲁馆开。簪裾分上席，歌舞列平台。

马既如龙至，人疑学凤来。幸兹联棣萼，何以接邹枚。
久不作诗偶见旧稿戏成短章
史济庄（清代）

曾学坡老戒诗篇，忽见旧稿心茫然。抛残弃置业已久，阿谁呵护疑神仙。

平生钝挚无所好，差喜结得翰墨缘。浅陋粗疏何足道，不为物害为物嫌。

山头讴歌惟恐罔两怒，江上行吟又恐惊龙眠。岁月虚抛佳景负，缄口更比金人坚。

谁知造化笑我才短不足忌，许我拙句人间小住三千年。
喜用晦至自原易所寻补襄阳
唐伯元（明代）

旅夜清尊复此回，了无一句笑颜开。况从古越诸山过，曾见新安小范来。

举世更谁能我友，无人识子佐王才。若将治郡论黄霸，异日功名未可猜。
九日友人招游海月岩因病阻往
刘鸿渐（明代）

十里嗟留滞，蒹葭各一方。不眠时问夜，多病过重阳。

海月悬何处，溪山梦自长。有怀烟雨外，愁对菊花黄。
上丞相寿
戴栩（宋代）

翔鸾阙下谢恩初，玉印前头卤簿车。
每日请来金凤纸，修成几卷太平书。
庭前有疏竹
沈周（明代）

庭前有疏竹，楚楚青玉株。长身何森竦，贯直无曲迂。

雅净合吾志，还爱格清癯。不似松与栝，蓬郁多髯须。

风起月作影，心耳为之虚。十年存保护，远意托笙竽。

物脆时莫待，苍黟根叶殊。老朽不足截，何以承吹嘘。
仲昭家薇花红出墙外
孙芳祖（清代）

听得诗声隔绛纱，一双燕子巧藏花。玲珑莫搦胭脂雪，但倩仙人鸟爪爬。
发彭城留赠施逸人
符锡（明代）

冰雪方春自此去，莺花历夏始南归。故人相见但青眼，客子谩吟还旧衣。

悬水一川朝代易，青山四合霸图非。张公鹤处今谁寄，倚棹何缘傍息机。
倚韵奉答赵中书昂二首 其一
韩雍（明代）

卓荦才华迈子云，紫薇花底散清芬。一池墨水时相近，满案芭蕉日更勤。

金匮夜抽书总秘，玉堂昼直漏稀闻。宦情莫叹遭逢晚，圣主于今正右文。
早梅
胡铨（宋代）

千林閴无伴，独秀益孤明。
索笑延幽赏，闻香失宿酲。
天教清到骨，我岂淡无情。
睡起黄昏月，花边洗破觥。
树儿埋之明日视冢还有感
邵宝（明代）

老年悲不得，恸哭付长歌。也自吾庭在，其如嘉树何。

山林游兴少，风雨梦魂多。最是伤心处，新邱在涧阿。
次韵许可用参政从幸承天护圣寺是日升左丞
吴师道（元代）

西北群山迥，盘盘护帝乡。玉泉流海阔，金刹倚云翔。

四月龙舟迈，千官马首骧。落花萦剑佩，高柳拂帆樯。

采女遥分队，材官迸缀行。和声宣鼓籥，珍献集梯航。

天雨清初雾，湖波静不扬。瓦光浮璀璀，铃语振锵锵。

梵呗雷音偈，醍醐雪色浆。玉林敷御坐，翠殿散天香。

内宴肴初秩，仙韶乐更张。驺虞游近野，黄鹄下回塘。

驰道风随辇，行宫月转厢。应同游上苑，何以幸云阳。

心共斯民乐，谟咨上相良。传宣升列辅，稽首答休光。

勋业期千载，精神萃一堂。序调尧历象，泽浃舜要荒。

盛事传新句，迂儒乏寸长。愿将归美意，弦诵播修廊。
浪淘沙 冯玉如月夜听箫图
王倩（清代）

酒醒夜凄清。何处箫声。被风吹断又零星。知有几多愁思在，诉不分明。

想得薄寒生。露湿帘旌。沉吟还自绕阶行。依约碧桃花底影，斜月三更。
颂十玄谈·祖意
释印肃（宋代）

莫问西来及与东，焉知佛祖一空同。
四维上下皆如是，争奈凡愚执相容。
散愁二首
杜甫（唐代）

久客宜旋旆，兴王未息戈。蜀星阴见少，江雨夜闻多。

百万传深入，寰区望匪它。司徒下燕赵，收取旧山河。

闻道并州镇，尚书训士齐。几时通蓟北，当日报关西。

恋阙丹心破，沾衣皓首啼。老魂招不得，归路恐长迷。
寄吴少溪宫录七十 其二十二 殷洗心中翰奉使取道过访
于慎行（明代）

林花落尽殢莺歌，谷口劳君结驷过。使节三春来内苑，征轺五月渡黄河。

含香池上家声远，挥麈尊前侠气多。闻道螭头封事在，扶桑何日息鲸波。
与胡居士皆病寄此诗兼示学人二首 其二
王维（唐代）

浮空徒漫漫，汎有定悠悠。无乘及乘者，所谓智人舟。

讵舍贫病及，不疲生死流。无烦君喻马，任以我为牛。

植福祠迦叶，求仁笑孔丘。何津不鼓棹，何路不摧辀。

念此闻思者，胡为多阻修。空虚花聚散，烦恼树稀稠。

灭相成无记，生心坐有求。降吴复归蜀，不到莫相尤。
夜渡两关记
程敏政（明代）

予谒告南归，以成化戊戌冬十月十六日过大枪岭。抵大柳树驿，时日过午矣，不欲但已，问驿吏，吏绐言，须晚，尚可及滁州也。上马行三十里，稍稍闻从者言，前有清流关，颇险恶，多虎。心识之。

抵关，已昏黑，退无所止。即遣人驱山下邮卒，挟铜钲束燎以行。山口两峰夹峙，高数百寻，仰视不极。石栈岖崟，悉下马，累肩而上。仍相约，有警即前后呼噪为应。适有大星，光煜煜，自东西流。寒风暴起，束燎皆灭，四山草木萧飒有声。由是人人自危，相呼噪不已。铜征哄发，山谷响动。行六七里，及山顶，忽见月出如烂银盘，照耀无际，始举手相庆。然下山犹心悸不能定者久之。予默计此关，乃赵检点破南唐擒其二将处。兹游虽险，而奇当为平生绝冠。夜二鼓，抵滁阳。

十七日午，过全椒，趋和州。自幸脱险即夷，无复置虑。行四十里，渡后河。见面山隐隐，问从者，云：“当陟此，乃至和州香林院。”已而，日冉冉过峰后，马入山嘴，峦岫回合，桑田秩秩，凡数村，俨若武陵、仇池，方以为喜。既暮，入益深，山益多，草木塞道，杳不知其所穷，始大骇汗。过野庙，遇老叟，问此为何山，曰：“古昭关也。去香林院尚三十余里，宜急行。前山有火起者，乃烈原以驱虎也。”时铜钲、束燎皆不及备。傍山涉涧，怪石如林，马为之避易；众以为伏虎，却顾反走，颠仆枕藉，呼声甚微，虽强之大噪，不能也。良久乃起，复循岭以行，谛视崖堑，深不可测，涧水潺潺，与风疾徐。仰见星斗满天，自分恐不可免。且念伍员昔尝厄于此关，岂恶地固应尔耶？尽二鼓，抵香林。灯下恍然自失，如更生者。

噫！予以离亲之久，诸所弗计，冒险夜行，度二关，犯虎穴，虽濒危而幸免焉，其亦可谓不审也已！谨志之，以为后戒。
鹧鸪天 绕花台
何澹（宋代）

庾岭移来傍桂丛。绕花安敢望凌风。癯儒合作孤芳伴，四面相凌一笑同。

冰照座，玉横空。雪花零落暗香中。有人醉倚阑干畔，付与江南老画工。
閒境
俞德邻（宋代）

门外红尘竞往还，小轩容膝自怡颜。三杯对影夜邀月，一笏拄颐朝看山。

芳草落花春不老，鸣鸠乳燕乐相关。人间寻遍无閒境，閒境由来祇此间。
经漂母祠及淮阴祠
李云龙（明代）

文绣不被贱，梁肉不食贫。何况共艰难，谁肯哀王孙。

所以万乘主，不能释戛羹。何物老女子，乃识英雄人。

风云虽自致，奋激由一言。高鸟既已尽，牝鸡实司晨。

遂令齐假王，难容跨下身。一饭不忘报，肯负汉王恩。

至今相君面，握腕伤心魂。
误国权臣第三
文天祥（宋代）

苍生倚大臣，此风破南极。
开边一何多，至死难塞责。
高士咏。壶丘子
吴筠（唐代）

壶丘道为量，玄虚固难知。季咸曜浅术，御寇初深疑。

至人忘祸福，感变靡定期。太冲杳无朕，元化谁能知。
村居初夏
陆游（宋代）

天遣为农老故乡，山园三亩镜湖傍。
嫩莎经雨如秧绿，小蝶穿花似茧黄。
斗酒只鸡人笑乐，十风五雨岁丰穰。
相逢但喜桑麻长，欲话穷通已两忘。
四月之初风雨凄冷如穷秋兀坐不夜堂二首
张耒（宋代）

东君已成归，风雨为之殿。
夜来柯山溜，深射交百箭。
可怜东园花，收拾无一片。
开门不能出，径滑那得践。
还归酌卯酒，佐酌有藜苋。
重思理貂裘，未用愁纨扇。
毛诗 其三
彭汝砺（宋代）

周鲁诗三百，篇篇自有归。人心散堙郁，物意露幽微。

原本今无复，风华比益非。遒人不知采，空此缀明玑。
舟中枕上
顾逢（宋代）

官塘来往纤纷纷，月入疏篷漏碎纹。
数尽寒更天未晓，两三声雁枕边闻。
送兄弟还都至长葛河上四首 其二 晚步
韩维（宋代）

爱此霁景佳，舍舟步高岸。夕阳照渡口，急急水纹乱。

霜鸦田间鸣，沙鸟波上散。登临岂非美，当轸别后叹。
菩萨蛮（次韵）

舒亶（宋代）

香波绿暖浮鹦鹉。黄金捍拨么弦语。小雨落梧桐。帘栊残烛红。

人生闲亦好。双鬓催人老。莫惜醉中归。醒来思醉时。
明月三五夜
元稹（唐代）

待月西厢下，迎风户半开。
拂墙花影动，疑是玉人来。
临江仙（上祝丞）
赵长卿（宋代）

天祐炎图生国瑞，蓝田暂屈英僚。始知文宿降璇霄。中元前五僚，七夕后三朝。

江斅风流临此政，少年潇洒奇标。行看峻擢相熙朝。功名前稷契，寿算等松乔。
和叶宋英三绝句
陈杰（宋代）

大范寄诗题八十，龙韬照夜白虹寒。
重纡剡雪归时棹，问讯磻璜约处滩。
琐窗寒 寒柝
陈锐（清代）

刮地初霜，临关半月，乱鸦飞尽。逢逢响彻，危烛戍楼烟烬。

碎乡心、三更四更，一更一点归期近。想提灯窄巷，老兵传语，月光如凝。

宵迥悲同省。但急节和砧，严声催枕。晨钟未动，谁报晓天鸿信。

自无人、深院漏沈，小尨觑竹遥吠影。总输他、断木中空，赚得残年恨。
送赵端行
薛师石（宋代）

纷纷帝族贵，钦兹神秀门。
永嘉分奕叶，甚盛二枝蕃。
吾友天乐翁，实惟游之孙。
身虽羁旅尽，诗则骚雅存。
侄行有科第，作尉期高骞。
是曰提刑后，令闻方腾喧。
大心欲图南，小枝不在言。
十年相聚首，伟论孰敢援。
交比鲍叔知，志许诸葛论。
分携乃明发，念我守故园。
君往夫差国，不遣吴水浑。
陆静玩蟾彩，江清烹鮈豚。
邑宰话乡曲，官廨如荒村。
昂藏信多暇，时忆朋友樽。
穷达委天命，守道无竞奔。
公当春风吹，梅实众花繁。
为龄叟作
陈著（宋代）

多年坐镇翠微西，钟鼓声中好品题。见大不嫌山寺小，立高应笑世人低。

扫莓苔地皆新筑，倚竹梅云是退栖。最与老天相狎处，无边风月省提携。
寄子西
韦应物（唐代）

夏景已难度，怀贤思方续。乔树落疏阴，微风散烦燠。

伤离枉芳札，忻遂见心曲。蓝上舍已成，田家雨新足。

托邻素多欲，残帙犹见束。日夕上高斋，但望东原绿。
皇太后合春帖子
周南（宋代）

官梅犹注萼，御柳渐垂丝。
太母如任姒，深居宝俭慈。
中夜声色
郭之奇（明代）

回合依山树，舒迟来水风。山断云能续，水去月无终。

蛙鸣隔岸野，狗吠密林中。渔舟夜不系，随流跃明空。
送人归老江西为于中书霈作
曹义（明代）

清时解组雪盈头，归去家山正值秋。黄叶西风添逸兴，残蝉疏雨送行舟。

篱边旧业存松菊，江上新盟狎鹭鸥。从此梦回云路远，林泉杖屦纵遨游。
句
史虚白（五代）

风雨揭却屋，全家醉不知。
避暑夜坐 其二
方一夔（宋代）

北窗幽绝梦初圆，一叶秋声醒客眠。雌霓半空收暮雨，杜鹃六月熟高田。

稻陂别注鱼池水，石洞分承茗鼎泉。聊借旧书栖旧隐，夜凉新入短檠边。
水调歌头（江东漕使兄高瞻叔生日端平丙申五月）
魏了翁（宋代）

身怪两外府，使传载朝缨。虽云身在江表，都号汉公卿。莫是才身世用，莫是有人吹送，中外尔联荣。天运自消息，龙蠖不关情。

更寻思，谁得失，孰亏成。潜鱼要向深渺，犹恐太分明。且愿时清无事，长把书生阁束，归践对床盟。强似抗尘俗，岁岁上陪京。
木兰花
晏几道（宋代）

念奴初唱离亭宴。会作离声勾别怨。当时垂泪忆西楼，湿尽罗别歌未遍。
难逢最是身强健。无定莫如人聚散。已拚归袖醉相扶，更恼香檀珍重劝。
五和
刘克庄（宋代）

客怪村翁老犹健，我知造物有乘除。
曾看鲸海鹏天了，岂比蜂乘蚁垤如。
旧敬尊公维北斗，今为后学指南车。
此生只合熏班马，掩鼻人间等鲍鱼。
黄葵花
李涉（唐代）

此花莫遣俗人看，新染鹅黄色未乾。

好逐秋风上天去，紫阳宫女要头冠。
次韵仁近九日予病不出
方回（元代）

炎凉飘忽叹如流，久客仍逢岁不秋。
高处未应堪著眼，闷中惟可独搔头。
市酤太恶难沾醉，晴色良佳竟倦游。
戏马龙山总灰灭，儿曹焉悟此身浮。
游东山·入翠
王炎（宋代）

路入半山深处，穿云竟日忘归。
若扣山中何有，蒙蒙空翠沾衣。
齐太庙乐歌十六首 其二 引牲乐
谢超宗（南北朝）

肇祀严灵，恭礼尊国。达敬傅典，结孝陈则。芬涤既肃，牺牷既整。

耸诚流思，端仪选景。肆礼伫夜，绵乐望晨。崇席皇鉴，用飨明神。
咏兽吻
夏原吉（明代）

非熊非虎亦非罴，头角生成藉坎离。不向草茅誇气象，直须廊庙著威仪。

昂昂饱历风霜苦，默默多承雨露滋。寄语飞飞诸燕雀，好来相伴莫相疑。
赠传神师
黄裳（宋代）

阙下游多日，溪边过几春。数图人欲活，一笔自如神。

不写俗中态，漫留云外身。丹青如模我，道貌似山人。
均州乐二首 其一
朱器封（明代）

真人宫对青楼起，面面青楼俯江水。楼上箜篌楼下船，大堤花暖汉江烟。

汉江估客青楼妾，十五蛾眉娇可怜。白铜小唱《黄金缕》，对客还成可怜语。

垆头客醉不留行，明道㠁峰望云雨。
再韵简菊坡
郑清之（宋代）

访梅长与寒角力，两鬓丝丝尚堪织。
吊湘赋鵩强解事，开沙少年空太息。
酷爱孤芳支岁寒，草木虽多懒求识。
肥遁不为苍帝臣，白贲丘园义形色。
风饕雪虐真养素，笑枕溪流漱寒石。
请翻橘颂作梅赋，倍觉风骚楚人得。
诗翁试为决然疑，谓余非是甘饮墨。
过居庸关
宇文虚中（宋代）

奔峭从天拆，悬流赴壑清。路回穿石细，崖裂与藤争。

花已从南发，人今又北行。节旄都落尽，奔走愧平生。
南歌子·藏园初度
吴昌绶（清代）

游屐名山遍，归装旧帙多。牛腰束笋问如何。好当轻鞍细马美人驮。

园竹经时长，篱花待客过。重阳前后笑颜酡。还祝庄椿岁唱百年歌。
雪中闻墙外鬻鱼菜者，求售之声甚苦，有感三
范成大（宋代）

饭箩驱出敢偷闲？雪胫冰须惯忍寒。
岂是不能扃户坐，忍寒犹可忍饥难!
襄阳杂咏 其三
韦宪文（明代）

晋陌山头树色苍，旧时王谢竟茫茫。堤边歌入沧浪水，曲曲游人总断肠。
南乡子 和放公春暮感旧原韵
陈维崧（清代）

老去杜樊川，怕学啼红小蜀鹃。花谢花开关底事。

风前。捲了蓑花上钓船。

回想也徒然，往事如尘又似烟。偏是阿师忘不了，情牵。

满院莺声卖酒天。
上滩行
徐葆光（清代）

祗命走闽服，崎岖敢易安。纸船托微命，上滩复下滩。

上滩逆水怒，求进尺寸难。片石扼我险，力费千篙攒。

下滩得水利，双楫如轻翰。穿针与走马，一泻百里宽。

顺流虽云乐，触激无坚完。滩师头易白，斗捷摧心肝。

上水既失利，小心事惊湍。救堕愁脱手，引汲心胆寒。

釜悬船挂壁，溜急鱼升竿。步步自牵挽，力尽终跻攀。

于此互乘除，得失如循环。上滩与下滩，请君择其间。
句
刘筠（宋代）

角逈含秋气，桥长断洛尘。
日本国光禅人旋乡求语
释绍昙（宋代）

大唐国，日本国，
临风放出辽天鹘。不隔重溟见得亲，
依然却被重溟隔。光禅拚不顾浑身，
咬定牙关力访寻。白浪堆头航一苇，
普通年远只如今。焚香扣我西来旨，
三十乌藤敲出髓。非佛非物亦非心，
拟议白云千万里。结成不共戴天冤，
怒气蒸云走出门。这回必要讨分晓，
归问阿斧隆长老。
题万青楼楼不名而题曰万青楼志也四首 其一
谢元汴（明代）

孤不附山水，雯青秀一魂。情田寄竹杖，义府濯秋根。

勿以苍麟意，而为白马论。贞萋书带草，色授焘人存。
答陆士衡诗
夏靖（魏晋）

大哉乾元，万品资生。陶育五常，惟浊惟清。猗欤君子，诞禀纯精。

行归于周，忠笃允诚。允诚伊何，拔群出俗。恒若不修，抱此素朴。

履谦居冲，恒若不足。上交不谄，下交不渎。倬彼云汉，于章于天。

九五翻飞，利见大人。大人有命，是牧是招。时行则行，遂升东朝。

东朝光光，天同其曜。匪徒一台，天同其照。其照尔德，又简尔才。

将登三事，百揆是厘。据仁为本，仗义为舆。经纬三坟，错综众书。

斟酌圣奥，与道卷舒。靡靡陆生，帝度其心。静恭夙夜，莫其德音。

德音既莫，其美弥深。为物之主，为士之林。天作高山，大王荒之。

荡荡荆土，子其康之。风俗未敦，子其臧之。群彦未叙，子其纲之。

忝荣剖符，悠悠在兹。羔裘豹祛，有愧不能。乃眷我顾，爰贻休诗。

嘉睹嘉藻，以为清规。敢铭妙言，终始永思。
飞来寺 其一
刘克正（明代）

翠屏巀嶪俯澄湾，上有丹梯不易攀。金锁犀沉香界静，玉环猿去佛灯閒。

天边云物浮千嶂，岭外风烟散百蛮。今日壮游兼胜览，可无尊酒对溪山。
次韵史猷父乡集
陈著（宋代）

两贤主礼一般春，还是慈湖曲里人。
久旷忽行知世变，相逢交贺见情真。
发身清苦盟方暖，囘首荣华迹总陈。
更看它年陪菜酒，耆英会后接芳尘。
偈颂一百零一首
释慧性（宋代）

主中宾，宾中主，
南山大蟲元是虎。踢起眉毛著眼看，
闪电光中急荐取，发机须是千钧弩。
谒金门
吕胜己（宋代）

秋夜静。屋上狂风初定。两两啼蛄相答应。灯蛾摇烛影。

枕上鸡声遥听。起舞良宵偏永。明日谩寻吊剑整。衰颜重揽镜。
唐道人言天目山上俯视雷雨每大雷电但闻云中
苏轼（宋代）

已外浮名更外身，区区雷电若为神。
山头只作婴儿看，无限人间失箸人。
庚子季夏劳梁钟三孝廉吴别驾奉逮北行怆然有感
杨奇珍（明代）

霜飞六月莽生寒，病骨那堪强据鞍。万里飘零馀短剑，几人惨据惜南冠。

邹阳梁狱书堪上，李白浔阳泪未乾。慷慨侍臣争折槛，书生名已动长安。
二月朔日入江南境六韵
弘历（清代）

仲月日临吉，江南境入徐。观民因露冕，策马每辞舆。

欣看尊亲意，还颁宽大书。荐灾常廑尔，加赈莫称予。

尚恐向隅者，未沾霈泽馀。咨良二千石，文视可铭诸。
夜宿湓浦逢崔升
张祜（唐代）

江流不动月西沈，南北行人万里心。

况是相逢雁天夕，星河寥落水云深。
次韵廖明略同吴明府白云亭宴集
黄庭坚（宋代）

江静明花竹，山空响管弦。
风生学士尘，云绕令君筵。
百越余生聚，三吴远接连。
庖霜刀落鱠，执玉酒明船。
叶县飞来舄，壶公谪处天。
酌时多暴谑，舞短更成妍。
唯我孤登览，观诗未究宣。
空余五字赏，文似两京然。
医是肱三折，官当岁九迁。
老夫看镜罢，衰白敢争先。
中书令鲁国宣靖鲁公挽词 其二
文彦博（宋代）

二府陪游垂二纪，服公哲范每思齐。留心旧典皆驯致，从事新书悉顺稽。

言发清风常穆若，心停止水更渊兮。先朝付嘱非无谓，必为其仁在放麑。
齐天乐 癸丑元夜，葱石招饮双忽雷阁，出《枕雷图》属题，湘绮词先成，即同其调
樊增祥（清代）

凄凉千载唐宫事，蜀山逤逻能语。粉黛中丞，管弦南赵，留得双雷掌故。

花阴暗抚。有款鹞人知，玉娘藏处。禁里恩深，龙香重拨泪如雨。

东塘再修乐谱。祇樊祾慧业，解调珠柱。几劫沧桑，鸾歌凤泣，重付刘郎将护。

今宵火树。照金碧楼台，恍闻天鼓。合奏车中，阿香能载否。
凤凰台次李太白韵
郭祥正（宋代）

高台不见凤凰游，浩浩长江入海流。
舞罢青蛾同去国，战残白骨尚盈丘。
风摇落日催行棹，湖拥新沙换故洲。
结绮临春无处觅，年年荒草向人愁。
别圆融庵主
释慧空（宋代）

青田东望山如蓝，过岭独喜云腴甘。丛林荒寒不入眼，耆旧只今多住庵。

汾阳昭对矮师叔，甘露有源梅子熟。长年风月但平分，一日空来鼎三足。

屋头高梧忽秋声，老去彼此云无情。归山自畜长柄杓，珍重庵头折脚铛。
碎石篇示儿子自悦
邵大业（清代）

我行东山下，碎石盈交衢。牛羊互践履，杂沓埋沮洳。

鞠躬暗物色，小大罗之裾。归来细磨刮，乍觉光气殊。

汲水畜盆盎，融融照四隅。畴意尘垢里，一一拟璠玙。

锐者若耸翠，髡者如含珠。凸者兀而立，凹者俯以趋。

有如洲之畔，采采联名姝。有如海之岛，翩翩扬仙襦。

或红于玛瑙，或白于𤥭璖。碧若出新柳，春草谢不如。

青若抽嫩竹，雨过空天余。五色纷炫耀，一脉延清虚。

不下米颠拜，足光刺史舆。物苟抱真宰，宁患长沦胥。

显晦有时令，遇合终不诬。卞和三献璞，季子十上书。

一旦蒙拂拭，光采凌通都。寄言伏处者，慎勿伤岁徂。
睡起
韩偓（唐代）

睡起墙阴下药阑，瓦松花白闭柴关。断年不出僧嫌癖，

逐日无柴鹤伴闲。尘土莫寻行止处，烟波长在梦魂间。

终撑舴艋称渔叟，赊买湖心一崦山。
大风
王安中（宋代）

青阳乘时木当行，骤辞囚幽置高亨。骜骄嫚姣豪怒狞，睥睨万物愤以争。

潜呼飞廉语曰卿，媒妁阿巽助躁轻。林交社姻窟昆兄，腰领搦持劫诅盟。

玃颅鹰隼深目睛，沐猴冠元加纮缨。约束阴定阳视瞠，鞴囊革橐齐露呈。

顷刻翻簸揭奔轰，扯帏裂箔仆旆旌。堕檐塌桷掀架棚，注射垣壝穿冢茔。

豹彪獐猪狒猱猩，鸿鶤雉鸦凫鳦莺。殷蹄捩翅突奔惊，蹶抵荦确罥灌柽。

蒙冲千车屹傅城，犦槊万骑鸦噪营。步趋宕跌忘佩珩，宫徵嘈杂停韶英。

披木干根搴芳荣，蹙水涛浪豗镜平。眯霄耀灵一目盲，触山不周八柱倾。

六幕摆撼始称情，神嬉鬼笑语咿嘤。馀噫不收烂歌赓，聚秽勃郁封观京。

执揽北斗斟四瀛，五岳为豆罗峥嵘。腐株蠹穴侑篪笙，醉牵月娥舞金钲。

更持一杯寿长庚，谁省天意不汝令。小臣叫天吐丹诚，方春风暴稀所更。

执法口噤臣辄抨，幸属廷尉菹鲵鲸。天哀愚忠敕阍丁，往呼来前密订评。

竦身蹑虚倏上征，涕洟拜手眄睟清。臣材琐屑不足名，中有婞直肝肠撑。

自下议上罪则烹，察及蝼蚁帝圣明。臣知风暴不难平，惟断之果绝蔓萦。

帝首微颔慰遣并，侧闻雷霆扫欃枪。山恬海静悄不声，濯濯生意回枯赪。

搜词谲诡纷纵横，反风大熟想姬成。
光启四年春戊申（一作归王官次年作）
司空图（唐代）

乱后烧残数架书，峰前犹自恋吾庐。忘机渐喜逢人少，

览镜空怜待鹤疏。孤屿池痕春涨满，小阑花韵午晴初。

酣歌自适逃名久，不必门多长者车。
简朱蕴千
姚范（清代）

二月春已半，燕山雪正飞。垂帘炉焰短，破冻屐痕稀。

素发行如此，扁舟愿尚违。为怜同病者，腰带几移围。
桂隐纪咏·煨芋轩
张镃（宋代）

煖坐针寒滋，窗油雪让明。
地炉糠火熟，饱听乱松声。
秀野以喜无多屋宇幸不碍云山为韵赋诗熹伏读佳作率尔攀和韵剧思悭无复律吕笑览之馀赐以斤斧幸甚 其十
朱熹（宋代）

清溪何迢迢，上有千仞山。山中学仙侣，白石为门关。

丹经苦吟哦，至道穷跻攀。岂知人间世，风尘萦九寰。
金刚随机无尽颂 其八 威仪寂静分第二十九
释印肃（宋代）

千古任风吹，明月最相宜。寒鸿云外叫，此意有谁知。
句
李宗谔（宋代）

门外溪山荆渚路，马前梅杏汉江春。
颂古二首
释善能（宋代）

西山路上有猕猴，啸雨哀风动客愁。
忽遇此林师子子，万般伎俩一时休。
登旷怡楼偶成奉柬清乐公
陈琏（明代）

神仙洞府白云中，石径逶迤自可通。翠柏叶香凝瑞露，红梅花老谢春风。

危楼近创规模好，华扁新题字画工。瞻望孝陵应不远，钟山佳气郁茏葱。
绍兴以后祀五方帝六十首
佚名（隋代）

［圜钟为宫］离明御正，德协于火。
有感其生，维帝是何。
帝图炎炎，贻福锡我。
鉴于妥虔，高灵下堕。
磁钓翁
李新（宋代）

无心不自任公子，手旨龙鱼敌万钧。
瓦解弟兄惊坠甑，块居烟万胜流人。
非关钓誉虽攘臂，未欲垂言却卷纶。
更与甄陶一抔土，铃斋相伴岂无因。
满路花
方千里（宋代）

帘筛月影金，风卷杨花雪。天边鸿雁少，音尘绝。春光欲暮，客心归心折。江湖波浪阔。目断家山，料应易过佳节。

柔情千点，杜宇枝头血。危肠余寸许，谁能接。眠思梦忆，不似今番切。欲对何人说。搅镜沈吟，瘦来须有差别。
武昌寒溪访陶桓公手植桂用少陵古柏行韵
范轼（清代）

团团月照西山石，下有古桂高千尺。参天黛色欺老松，拔地苍千傲贞柏。

幽崖晚绽金粟香，密径朝涵玉露白。长留人世阅兴亡，历尽沧桑谁护惜。

陶公昔日镇江东，澄清江表生英风。坐踞胡床发啸咏，行携仙友娱晴空。

晓波近挹樊口水，疏林俯瞰吴王宫。直与鹫峰现法界，疑蹑蟾窟非人功。

吁嗟人往名已重，太息偏安谋不用。百回运甓费辛勤，两翼冲霄谁纵送。

春华枉自集甹蜂，秋实何曾喂丹凤。祇馀过客任攀条，遗植于今说隆栋。
寄觉范漳水
陈瓘（宋代）

仁者虽逢思有常，平居慎勿示何妨。
争先世路机关恶，近后语何滋味长。
可口物多终作疾，快心事过必为伤。
与其病后求良药，不若病前能自防。